Billig elbil går ned på sikkerhed: Hyundai Inster skuffer i Euro NCAP

Det er en charmerende lille bybil med sjovt design og prisvenligt udgangspunkt på 180.000 kroner. Hyundai Inster er med i opløbet om at levere elbiler til folket. Men med Euro NCAP’s nyeste sikkerhedstest er der sat en tyk streg under, at man ikke får det hele for småpenge – især ikke, når det gælder din og dine passagerers sikkerhed.

Hyundai Inster skraber sig op på fire ud af fem stjerner, og det lyder måske ikke så slemt. Men ser man på detaljerne, er det tydeligt, at bilen kæmper – især i de mest grundlæggende og livsvigtige discipliner.

Ved frontalkollision svigtede førerairbaggen, og testdukken – som her repræsenterer dig – endte med hovedet mod rattet. Ved sidekollision sprang døren op, og en centerairbag mellem forsæderne, der skal forhindre passagererne i at støde sammen, virkede ikke som tiltænkt.

Også beskyttelsen af fodgængere og cyklister landede kun lige på firestjerners-niveau. Og mens bilen er udstyret med en række sikkerhedssystemer, er pakken mindre omfattende end hvad man bør forvente i 2025.

FDM: Hyundai kan bedre

– Det er sympatisk, at Hyundai vil gøre elbiler billige og tilgængelige for flere. Men det må ikke ske på bekostning af sikkerheden – og det er det desværre her, siger Søren W. Rasmussen, bilteknisk redaktør hos FDM. Han kalder det “ærgerligt”, da Hyundai tidligere har bevist, at de sagtens kan bygge sikre biler. Problemet er bilens grundkonstruktion, som ganske enkelt er for svag, tilføjer han.

Mens Hyundai kæmper, er der mere at glæde sig over hos de dyrere konkurrenter. Polestar 4 og Zeekr 7X – begge i den svenske Volvo-familie – præsterer topkarakterer og scorer fem ud af fem stjerner.

Billig elbil går ned på sikkerhed: Hyundai Inster skuffer i Euro NCAP