Euro NCAP går i krig mod bippende lyde i bilen

Bilen bipper, rykker i rattet, blinker i displayet og skælder ud, hvis den mener, du ikke opfører dig korrekt. De mange førerassistentsystemer i nye biler er kommet for at blive. Men for mange bilister er de også blevet en daglig irritation. Nu lægger Euro NCAP op til en markant ændring af måden, bilernes sikkerhedssystemer vurderes på.

Målet er ikke færre sikkerhedssystemer. Tværtimod. Målet er, at de skal blive klogere, mindre irriterende og bedre til at forstå, hvad føreren rent faktisk laver.

Sikkerhed må ikke føles som en straf

Siden 2024 har nye biler i EU skullet have en række assistentsystemer som intelligent fartassistent, nødbremse og vognbaneassistent. På papiret er det godt nyt for trafiksikkerheden. Problemet er bare, at virkeligheden bag rattet ofte føles anderledes.

Ifølge en undersøgelse fra Thatcham Research føler 82 procent af britiske bilister sig tryggere med ADAS-systemer i bilen. Men næsten hver fjerde oplever samtidig systemerne som distraherende, irriterende eller påtrængende. Og når teknologien bliver for irriterende, sker det mest menneskelige af alt: Folk slår den fra.

Det er netop det problem, Euro NCAP nu vil angribe.

– Vi vil kun gøre ADAS bedre, siger Adriano Palao, teknisk chef for førerassistentsystemer hos Euro NCAP, til Autocar.

Bilen skal forstå føreren

En af de store ændringer bliver, at systemerne skal blive bedre til at aflæse førerens situation. I dag reagerer mange biler ret firkantet. Kigger du kort væk for at justere temperaturen eller slukke radioen, kan bilen begynde at advare, selv om du ikke nødvendigvis er uopmærksom på en farlig måde. Det er ifølge Euro NCAP en del af problemet.

– Vi skal forstå, at førere af legitime grunde kan foretage distraherende handlinger, som at slukke radioen eller ændre temperaturen. Vi ønsker ikke, at systemet advarer for det, siger Adriano Palao.

Det samme gælder vognbaneassistenten, der i mange biler kan føles som en usynlig hånd, der pludselig blander sig i styringen. Palao kalder ligefrem vognbaneassistent “absolut ubrugelig”, når føreren selv har fuld kontrol. Pointen er, at bilen ikke bare skal gribe ind, fordi den kan. Den skal gribe ind, når der faktisk er behov for det.

Euro NCAP rykker ud på vejene

Den store nyhed er, at Euro NCAP nu vil teste førerassistentsystemer på offentlige veje. Hidtil har meget af vurderingen foregået under kontrollerede forhold. Fremover skal bilerne også ud i den virkelige trafik, hvor vejskilte kan være uklare, vejstriber slidte, og systemerne kan komme på hårdt arbejde.

Hver bil skal køre omkring 1.200 miles – cirka 1.930 kilometer – i mindst tre europæiske lande. Undervejs bliver bilens reaktioner målt med ekstra sensorer både indvendigt og udvendigt.

Euro NCAP vil blandt andet undersøge, om fartgrænser bliver læst korrekt, om vognbaneassistenten er for aggressiv, og om bilen bremser uden grund.

– Det er første gang, vi forsøger at finde ud af, hvad slutbrugeren faktisk oplever, siger Palao.

Tesla og de selvkørende løfter

Euro NCAP retter også blikket mod de mere avancerede systemer som Teslas Full Self-Driving Supervised, Fords BlueCruise og Mercedes-Benz Drive Pilot. Tesla får ikke direkte hug, men Euro NCAP efterlyser mere indsigt i, hvordan systemerne fungerer – især når bilproducenterne selv lægger deres teknologiske køreplan uden tæt samarbejde med sikkerhedsorganisationen.

Palao peger blandt andet på spørgsmålet om førerovervågning. Hvad vil det egentlig sige, at føreren “kigger på vejen”, hvis systemet kan narres? Og ansvaret er stadig klart placeret ét sted.

– Hvis du kører galt med Teslas FSD-system, er det dig, føreren, der har ansvaret, siger han.

God nyhed for bilkøberne

For almindelige bilkøbere kan Euro NCAPs nye linje blive vigtig. I dag kan en bil være spækket med sikkerhedsudstyr, men stadig være frustrerende at bruge i hverdagen. Fremover kan det få større betydning, om systemerne faktisk fungerer behageligt og intelligent uden for testbanen.

Det kan presse bilproducenterne til at lave assistentsystemer, der hjælper i stedet for at genere. Færre falske alarmer. Mindre ratkamp. Bedre fartskiltgenkendelse. Og måske lidt færre bings og bongs på vej til arbejde.

Euro NCAP går altså ikke i krig mod sikkerheden. Organisationen går i krig mod den dårlige brugeroplevelse.

Euro NCAP går i krig mod bippende lyde i bilen