Euro NCAP ændrer i reglerne efter kritik

Euro NCAP har lyttet – og reageret. Efter massiv kritik fra både bilkøbere og eksperter strammer den europæiske sikkerhedsorganisation nu reglerne markant. Fra 1. januar 2026 bliver det sværere at score topkarakteren på fem stjerner, og der kommer helt nye krav, som især vil glæde forbrugere, der har været trætte af blinkende advarsler, distraherende assistentsystemer og skjulte dørhåndtag, der ikke vil ud, når man virkelig har brug for dem.

Reality check for assistentsystemer

En af de største ændringer rammer bilernes assistentsystemer – altså alt det, der skal hjælpe dig med at holde afstand, læse skilte og blive i vognbanen. Indtil nu er systemerne primært blevet testet på lukkede baner, men Euro NCAP indrømmer nu, at virkeligheden er noget helt andet.

Det betyder, at automatik, der før slap af sted med at fungere fint under kontrollerede forhold, nu også skal bevise sit værd på almindelige veje, hvor hastighedsskilte står halvt skjult, og vognbaner ikke altid er malet med millimeterpræcision. Målet er enkelt: færre irriterende falske alarmer og systemer, som bilister faktisk vælger at bruge – ikke slå fra.

Fire kategorier – 100 point hver

Euro NCAP laver samtidig en stor oprydning i hele testprotokollen. Fremover bliver biler vurderet i fire lige store kategorier med op til 100 point i hver:

Sikker kørsel – hvordan bilens assistentsystemer rent faktisk hjælper dig.

Undgåelse af ulykker – f.eks. autobremse og kollisionsadvarsler.

Kollisionsbeskyttelse – den klassiske test af deformationszoner og airbags.

Sikkerhed efter ulykken – herunder hvordan bilen hjælper dig videre, hvis det går galt

Det er den største ændring i testprogrammet siden 2009.

Farvel til dumme dørhåndtag – hej til bedre elbil-sikkerhed

Skjulte eller elektroniske dørhåndtag er blevet et designhit, især på elbiler. Men når en elbil mister strømmen efter en ulykke, kan de pludselig være livsfarlige, fordi hjælpen ikke kan komme ind. Derfor indfører Euro NCAP et nyt krav: Dørhåndtag skal kunne bruges, også hvis bilen er strømløs.

Elbiler får også et ekstra krav: De skal advare føreren i god tid, hvis batteriet risikerer at blive overophedet eller bryde i brand.

Pluspoint for at redde førerens fejl

En lille, men genial detalje: Biler kan fremover hente ekstra point, hvis de kan stoppe en unødvendig acceleration, når føreren forveksler speeder og bremse. Et problem, der hvert år fører til parkeringsuheld og værre.

De nye regler træder i kraft 1. januar 2026. Eksisterende biler beholder deres nuværende stjerner, men fremtidens modeller får væsentligt mere at leve op til.

Euro NCAP ændrer i reglerne efter kritik