BMW og Zeekr brillerer i ny strammere Euro NCAP-test

Euro NCAP har lavet sin største ændring af bilernes sikkerhedstest siden 2009. Det handler ikke længere kun om, hvordan bilen klarer selve sammenstødet, men også om, hvad bilen gør før, under og efter en ulykke. Det skal gøre testen mere relevant for bilkøbere. For moderne sikkerhed handler i stigende grad om software, assistentsystemer og bilens evne til at hjælpe føreren, før det går galt.

De første to biler i den nye test er BMW iX3 og Zeekr 7GT. Begge får de maksimale fem stjerner.

Flere kropstyper og virtuelle ulykker

Den nye test bruger flere typer testdukker, så både børn, mindre voksne, højere personer og ældre passagerer bliver bedre repræsenteret. Samtidig supplerer Euro NCAP de fysiske crashtest med computersimuleringer.

En opsigtsvækkende ændring er, at nogle kollisioner nu testes ved lavere hastighed. Forklaringen er, at ældre personer i visse sammenstød faktisk kan blive hårdere belastet ved 35 km/t end ved 50 km/t, fordi bilerne historisk er blevet optimeret til den højere testhastighed.

“Den nye Euro NCAP-test er ikke bare en helt ny måde at se på sikkerheden i biler på,” siger FDMs biltekniske redaktør Søren W. Rasmussen. Han peger på, at testen også stiller større krav til, hvordan bilens sikkerhedsteknologi fungerer sammen med føreren.

Zeekr imponerer – BMW har bedre knapper

Ifølge FDM leverer både BMW iX3 og Zeekr 7GT stærke resultater. Særligt Zeekr 7GT fremhæves for kollisionssikkerheden, mens begge biler klarer sig godt med nødbremser, der reagerer på både bløde og hårde trafikanter. Begge modeller har desuden systemer, der kan advare, hvis et barn er blevet efterladt i bilen.

Men der er også en vigtig detalje: Euro NCAP vurderer nu, om centrale funktioner kan betjenes med fysiske knapper, eller om føreren skal grave sig ned i skærmmenuer. Her får Zeekr 7GT en lille anmærkning, mens BMW iX3 klarer sig bedre med flere klassiske betjeninger i kabinen.

Det er værd at hæfte sig ved. For selv den mest avancerede sikkerhedsteknologi hjælper mindre, hvis føreren skal fjerne blikket fra vejen for at finde basale funktioner.

Fem stjerner til de to første biler er derfor en flot start på den nye test. Men det virkelige svar på, hvor skrap Euro NCAPs nye system er, kommer først, når billigere og mere almindelige biler skal igennem samme prøve.

BMW og Zeekr brillerer i ny strammere Euro NCAP-test